b'\n_START_ARTICLE_\nH\xc3\xb8nefoss Taxi\n_START_PARAGRAPH_\nH\xc3\xb8nefoss Taxi SA er drosjesentral for kommunene Ringerike og Hole i Buskerud fylke. Sentralen ligger i Storgaten 8, i direkte tilknytning til den nye drosjeholdeplassen og Sentrum stopp (bussterminalen), like ved S\xc3\xb8ndre torv i sentrum av H\xc3\xb8nefoss.\n_START_SECTION_\nFakta\n_START_PARAGRAPH_\nH\xc3\xb8nefoss Taxi ble etablert som BA (andelslag med begrenset ansvar) i 1998, men selskapsformen ble endret til SA fra 6. februar 2012._NEWLINE_Bilparken teller cirka 30 drosjer, hvorav flere med utvidet setekapasitet (6-seter, 8-seter, 12-seter, 16-seter) og rullestolkapasitet. Sentralen er utstyrt med moderne fl\xc3\xa5testyring via GPS, og bilene har taxametere levert av svenske MegTax. I tillegg til drosjebilparken som er fast stasjonert i H\xc3\xb8nefoss, er det to biler fast stasjonert i Nes i \xc3\x85dal og en p\xc3\xa5 Nakkerud/Tyristrand (8-seter). I tillegg finnes en rullerende ordning blant H\xc3\xb8nefossdrosjene med dedikert bil for Hole p\xc3\xa5 hverdager._NEWLINE_Distriktet (Ringerike og Hole) er maksimalpris-regulert (jfr. maksimalprisforskriften). H\xc3\xb8nefoss Taxi ble sertifisert som milj\xc3\xb8fyrt\xc3\xa5rn i 2013. Sj\xc3\xa5f\xc3\xb8rene m\xc3\xa5 best\xc3\xa5 kjentmannspr\xc3\xb8ve. Selskapet har fem ansatte, hvorav to heltidsstillinger og to deltidsstillinger i bookingavdelingen.\n_START_SECTION_\nHistorie\n_START_PARAGRAPH_\nH\xc3\xb8nefoss Taxi er distriktets eldste drosjesentral. Den er en direkte etterf\xc3\xb8lger av H\xc3\xb8nefoss Vognmandsforening og H\xc3\xb8nefoss Drosjeeierforening (stiftet den 10. mai 1926). De f\xc3\xb8rste automobildrosjene kom til Ringerike i 1912, men de var mer kostbare \xc3\xa5 fare med enn hestedrosjene. Den f\xc3\xb8rste drosjesj\xc3\xa5f\xc3\xb8ren p\xc3\xa5 Ringerike var Johan Jensen fra Norderhov. I 1923 var de 12 drosjer rundt om i distriktet, alle med bevilgning. I tillegg fantes rundt 30 s\xc3\xa5kalte billigbiler, som var datidens piratdrosjer. Det var imidlertid lovlig \xc3\xa5 kj\xc3\xb8re folk mot betaling uten bevilgning fram til 1926/1927, da det i medhold av den s\xc3\xa5kalte Automobilloven ble innf\xc3\xb8rt bevilgningstvang for alle. Til \xc3\xa5 begynne med var det 20 drosjebevilgninger p\xc3\xa5 Ringerike, men det ble bestemt at disse skulle reduseres til 10 med naturlig avgang._NEWLINE_Den f\xc3\xb8rste drosjebua ble etablert i H\xc3\xb8nefoss i 1928. Den m\xc3\xa5tte fjernes hver sommer, men etter noen \xc3\xa5r ble den \xc2\xabbare st\xc3\xa5ende\xc2\xbb. Dagens drosjebu ligger i forbindelse med drosjeholdeplassen og parkeringsplassen i Fossveien. Denne eiendommen skal bebygges i n\xc3\xa6r framtid, noe som vil medf\xc3\xb8re at holdeplassen, som er hovedholdeplass i H\xc3\xb8nefoss, m\xc3\xa5 relokaliseres. Den gamle drosjebua vil da forsvinne for godt._NEWLINE_Da H\xc3\xb8nefoss Taxi ble etablert i 1998 ble sentralen lagt til drosjebua i Fossveien. Etter hvert som selskapet gikk over til moderne fl\xc3\xa5testyring med data, ble det behov for st\xc3\xb8rre plass. Sentralen ble da flyttet til H\xc3\xb8nen Handel ved H\xc3\xb8nenkrysset i Norderhov, mens drosjebua i sentrum ble ren hvilebu for sj\xc3\xa5f\xc3\xb8rene. Da det ble klart at eiendommen der drosjebua ligger skulle utbygges, ble det besluttet \xc3\xa5 anskaffe nye og mer tidsriktige lokaler, der alt igjen ble samlet under et tak. Valget falt da p\xc3\xa5 lokalene i den opprinnelige Bryggerig\xc3\xa5rden, midt i hjertet av H\xc3\xb8nefoss.'